**Turistička zajednica općine Baška** / Baška Municipal Tourism Office

Kralja Zvonimira 114, HR-51523 Baška, tel. +385 51 856 817

[info@visitbaska.hr](mailto:info@visitbaska.hr) www.visitbaska.hr

**PDV I IZDAVANJE PDV ID BROJA OBVEZNIKA**

Ukoliko iznajmljivač želi surađivati s poreznim obveznicima iz EU (putničke agencije, platforme za oglašavanje i sl.) **15 dana prije početka** primanja usluge dužan je zatražiti **PDV identifikacijski broj**. Zahtjev za registriranje za potrebe PDV-a ([Obrazac P-PDV](http://www.porezna-uprava.hr/HR_obrasci/Documents/POREZ%20NA%20DODANU%20VRIJEDNOST/P-PDV.pdf)) radi dodjele PDV identifikacijskog brojapodnosi se nadležnoj ispostavi Porezne uprave. Porezni obveznik iz EU na obavljenu uslugu neće obračunati PDV već to mora učiniti iznajmljivač. Ukoliko iznajmljivač posluje isključivo s poreznim obveznicima iz trećih zemalja (izvan EU) nije u obvezi zatražiti PDV identifikacijski broj, ali na obavljenu uslugu mora obračunati i platiti hrvatski PDV. Dodjela PDV identifikacijskog broja nije isto što i upis u registar obveznika PDV-a te se samom dodjelom PDV identifikacijskog broja iznajmljivač ne upisuje u registar obveznika PDV-a. Iznajmljivači koji surađuju s poreznim obveznicima iz EU obrazac PDV i obrazac PDV-S predaju elektronskim putem pa je potrebno od FINA-e zatražiti digitalni certifikat. Više informacija o digitalnom certifikatu i preuzimanju istoga možete pronaći [ovdje](http://www.fina.hr/Default.aspx?sec=1698). Iznajmljivači koji surađuju isključivo s poreznim obveznicima iz trećih zemalja obrazac PDV mogu podnijeti u papirnatom obliku.

Na primljenu uslugu potrebno je obračunati hrvatski PDV po stopi od 25%. [Obrazac PDV](http://www.porezna-uprava.hr/HR_obrasci/Documents/POREZ%20NA%20DODANU%20VRIJEDNOST/PDV.pdf)  i [Obrazac PDV-S](http://www.porezna-uprava.hr/HR_obrasci/Documents/POREZ%20NA%20DODANU%20VRIJEDNOST/PDV-S.pdf) treba podnijeti samo za obračunska razdoblja u kojoj je usluga primljena. **Obrasci s nulom se ne podnose.** Rok za podnošenje obrazaca je do 20. dana  u tekućem mjesecu za prethodni mjesec dok je obveza plaćanja PDV-a do zadnjeg dana u tekućem mjesecu za prethodni mjesec (npr. do kraja veljače za siječanj).

|  |  |  |
| --- | --- | --- |
| **Primanje usluga od poreznih obveznika iz drugih država članica Europske unije** | **Primanje usluga od poreznih obveznika iz trećih zemalja** | **Primanje usluga od poreznih obveznika iz drugih država članica Europske unije i iz trećih zemalja** |
| Obračunati i platiti hrvatski PDV na primljenu uslugu | Obračunati i platiti hrvatski PDV na primljenu uslugu | Obračunati i platiti hrvatski PDV na primljenu uslugu |
| Obveza PDVidentifikacijskog broja | Nema obveze PDV identifikacijskog broja | Obveza PDV identifikacijskog broja |
| Predati PDV i PDV-S obrasce | Predati PDV obrasce  Ne predaje se PDV-S | Predati PDV i PDV-S obrasce(u ovom slučaju u obrascu PDV-S iskazuje se samo usluga koju su obavili porezni obveznici iz država članica EU) |

**Upute za plaćanje PDV-a:**

Iznos obračunatog PDV-a se uplaćuje u državni proračun.IBAN primatelja: HR1210010051863000160

MODEL:HR68

Poziv na broj primatelja: 1201-OIB